Väyrynen eri ladulla perustamansa puolueen kanssa – ei halua pääministeriehdokkaaksi ennen keskustan puoluekokousta

Paavo Väyrynen on eri mieltä itse perustamansa kansalaispuolueen kanssa ja sanoo, ettei voi olla puolueen pääministeriehdokas ennen kuin keskustan puheenjohtajakisa on ratkennut. Aleksi Tuomola / Lehtikuva

STT

Europarlamentaarikko Paavo Väyrynen on eri mieltä itse perustamansa kansalaispuolueen kanssa ja sanoo, ettei voi olla puolueen pääministeriehdokas ennen kuin keskustan puheenjohtajakisa on ratkennut.

Väyrynen ilmoitti viime viikolla pyrkivänsä keskustan puheenjohtajaksi. Tiistaina kansalaispuolue kertoi, että Väyrynen on edelleen kansalaispuolueen pääministeriehdokas ensi vuoden eduskuntavaaleissa.

Väyrynen kertoi STT:lle hämmästyneensä tiistaisen tiedotustilaisuuden luonnetta.

– Minun kantani oli kyllä puolueen johdon tiedossa, Väyrynen sanoi.

Hän myönsi kuitenkin, että on itse viime heinäkuussa antanut periaatteellisen lupauksen asettua kansalaispuolueen presidentti- ja pääministeriehdokkaaksi.